Broj: 02-119-JP-3/20

Datum 18.06.2020.

Udruženje za borbu protiv korupcije Transparency International u Bosni i Hercegovini objavljuje:

**PONOVLJENI JAVNI POZIV**

za prijavu posmatrača za monitoring izborne kampanje

u **Ljubuškom, Višegradu, Bileći, Zvorniku i Velikoj Kladuši**

**Uvodne napomene**

Transparency International u Bosni i Hercegovini (TI BIH), zajedno sa partnerskim organizacijama: Centri civilnih inicijativa (CCI) i Centrom za razvoj medija i analize (CRMA), implementira projekat “Podrška građanima u borbi protiv korupcije”, koji je finansijski podržan od strane Američke agencije za međunarodni razvoj (USAID). Prva komponenta projekta, između ostalog, obuhvata monitoring zloupotreba javnih sredstava u izbornim kampanjama i praćenje troškova predizborne kampanje.

S tim u vezi, TI BIH želi angažovati **5 terenskih posmatrača izborne kampanje** za sljedeće gradove i opštine: Ljubuški (1), Višegrad (1), Bileća (1), Zvornik (1) i Velika Kladuša (1).

*\*napomena: broj pored naziva grada ili opštine označava broj izvršilaca za svaku od navedenih opština i gradova.*

**Opis poslova posmatrača:**

Posmatrači će vršiti praćenje lokalnih institucija i obrazaca ponašanja političkih kandidata i zvaničnika prije i tokom izborne kampanje, sa ciljem da uoče i dokumentuju korišćenje javnih sredstava i pozicija na vlasti u svrhu izborne promocije. Posmatrači će rad obavljati na terenu širom BiH i potom dostavljati informacije koordinatorima, u skladu sa prethodnim instrukcijama.

Posmatrači moraju da budu odgovorni, nepristrasni i profesionalni pojedinci, što podrazumijeva dostavljanje egzaktnih i pravovremenih informacija, kao i objektivnost u izvještavanju. U obavljanju zadataka, od posmatrača se očekuje maksimalna posvećenost i koncetracija, kao i izražena želja za davanjem doprinosa u borbi protiv korupcije i zloupotrebe javnih sredstava.

Posmatrači će prikupljanje podataka vršiti u skladu sa posebno izrađenom metodologijom za monitoring izborne kampanje, a ovo podrazumijeva dostavljanje, u unaprijed definisanom formatu i putem obezbijeđenih obrzaca, informacija o:

– javnim dogadjajima institucija i organizacija u lokalnim zajednicama

– aktivnostima nosilaca javnih funkcija/kandidata (nastupi na javnim događajima, posjete, organizovana okupljanja, sastanci)

– aktivnostima lokalnih institucija usmjerenih na obezbjeđenje izborne podrške

– predizbornim aktivnostima i skupovima političkih stranaka

– javnim radovima u lokalnim zajednicama u predizbornom periodu.

Pomenute informacije će posmatrači, osim kroz terenski rad i posjete javnim događajima, prikupljati kroz praćenje lokalnih medija i stranica, te najava aktivnosti na lokalnom nivou.

**Vremenski okvir monitoringa:**

Posmatrači će navedene aktivnosti vršiti u trajanju od tri mjeseca prije izbora. Kako su izbori zakazani za 15.novembar 2020.godine, posmatrači će započeti rad na aktivnostima sredinom avgusta.

Prije početka izvođenja aktivnosti, **svi posmatrači će proći obuke** tokom mjeseca jula, u okviru koje će dobiti sve potrebne informacije o načinu vršenja monitoringa, te ciljevima istog. Nakon ove obuke će biti dogovorena dinamika, način izvještavanja, kao i komunikacija u radu.

**Uslovi za prijavu:**

* Lica koja se prijavljaju moraju da budu punoljetna
* Minimalno završena srednja škola u trajanju od 4 godine, uz poželjno više obrazovanje
* Da nisu aktivisti političkih partija, kandidati, niti angažovani u organima za sprovođenje izbora
* Da posjeduju vozačku dozvolu B kategorije i mobilnost u smislu mogućnosti pokrivanja teriterije opštine za koju su zaduženi (prisustva događajima na različitim lokacijama)
* Poznavanje izbornog procesa i načina funkcionisanja političkih subjekata
* Prethodno iskustvo u posmatranju izbora ili drugih aktivnosti sa organizacijama civilnog društva je poželjno, ali ne i obavezno

Svi posmatrači će za svoj rad i angažman dobijati **mjesečnu naknadu i naknadu za prevoz.**

Rok za prijavu posmatrača je **30. jun 2020. godine do 16:00.**

**Način prijave:**

Zainteresovani pojedinci treba da dostave kompletno popunjen **prijavni obrazac (u prilogu javnog poziva) i motivaciono pismo** putem e-mail adrese: **izbori@ti-bih.org****.**

Dodatne informacije možete dobiti putem email adrese: **izbori@ti-bih.org**

Izabrani kandidati biće obaviješteni o izboru, daljim koracima i obavezama najkasnije do 05. jula 2020. godine.

*TI BiH zadržava pravo da, prilikom izbora kandidata, da prednost onim kandidatima čije prethodno iskustvo više odgovara prirodi traženog posla.*